Yhteisöjen tuomioistuimen tuomio (kolmas jaosto) 16 päivänä lokakuuta 2003. - Euroopan yhteisöjen komissio vastaan Instituto Tecnológico para a Europa Comunitária (ITEC). - Välityslauseke - Sopimuksen täyttämättä jättäminen - Ennakkomaksujen palauttaminen - Vastaajan poissaolo. - Asia C-30/03.



Oikeustapauskokoelma 2003 sivu 00000



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Oikeudenkäyntimenettely - Asian saattaminen yhteisöjen tuomioistuimen käsiteltäväksi välityslausekkeen perusteella - Sopimus, jolla yhteisön rahoitustukea myönnetään tutkimusta sekä teknologista kehittämistä ja esittelyä koskevien toimien alaan kuuluvan hankkeen toteuttamiseen - Hankkeen rahoitus, jonka kokonaissumma on komission maksamaa summaa pienempi - Oikeus ennakkomaksun osittaiseen palautukseen viivästyskorkoineen

(EY 238 artikla)

Asianosaiset

Asiassa C-30/03,

Euroopan yhteisöjen komissio, asiamiehinään G. Braga da Cruz ja C. Giolito, prosessiosoite Luxemburgissa,

kantajana,

vastaan

Instituto Tecnológico para a Europa Comunitária (ITEC), yksityinen tutkimuslaitos, kotipaikka Lissabon (Portugali),

vastaajana,

jossa komissio vaatii EY 238 artiklan nojalla nostamassaan kanteessa sen 26 105,97 euron ennakkomaksun palauttamista viivästyskorkoineen, jonka se maksoi vastaajalle sopimuksen nro PRO 036 täyttämisen yhteydessä,

YHTEISÖJEN TUOMIOISTUIN (kolmas jaosto),

toimien kokoonpanossa: jaoston puheenjohtaja J.-P. Puissochet sekä tuomarit F. Macken ja J. N. Cunha Rodrigues (esittelevä tuomari),

julkisasiamies: S. Alber,

kirjaaja: R. Grass,

ottaen huomioon esittelevän tuomarin kertomuksen,

päätettyään julkisasiamiestä kuultuaan ratkaista asian ilman ratkaisuehdotusta,

on antanut seuraavan

tuomion

Tuomion perustelut

1 Euroopan yhteisöjen komissio on yhteisöjen tuomioistuimeen 17.1.2003 toimittamallaan kannekirjelmällä nostanut EY 238 artiklan nojalla laaditun välityslausekkeen perusteella kanteen Instituto Tecnológico para a Europa Comunitária (ITEC) -nimistä yksityistä tutkimuslaitosta (jäljempänä ITEC) vastaan; kanteessa vaaditaan palauttamaan komission sopimuksen nro PRO 036 (jäljempänä sopimus) rajoissa pääomasijoituksena maksama 26 105,97 euron ennakkomaksu 3 432,04 euron viivästyskorkoineen, jotka ovat erääntyneet 31.12.2002 ja jotka on laskettu 5,25 prosentin korkokannan mukaan, eli 29 538,01 euron kokonaissumma, johon on lisättävä 3,75 euroa kultakin päivältä erääntyneinä korkoina, jotka lasketaan saman korkokannan mukaan, 31.12.2002 alkaen aina maksun täysimääräiseen suorittamiseen saakka.

Tosiseikat ja asiaa koskevat oikeussäännöt

2 Euroopan yhteisö teki komission edustamana 1.7.1997 sopimuksen ITECin kanssa, joka toimi CPIN - Centro Promotor de Inovação e Negociósin, NET - Novas Empresas e Tecnologiasin, CIEBI - Centro de Inovação Empresarial da Beira Interiorin ja CEIA - Centro de Inovação Empresarial do Alentejon koordinaattorina.

3 Sopimuksessa sovittiin "TEC+"-nimisen tutkimushankkeen toteuttamisesta yhteisön rahoitustuen avulla tutkimusta sekä teknologista kehittämistä ja esittelyä koskevien toimien tulosten levittämistä ja hyödyntämistä koskevasta erityisohjelmasta (1994-1998) 15 päivänä joulukuuta 1994 tehdyn neuvoston päätöksen 94/917/EY (EYVL L 361, s. 101) rajoissa.

4 Sopimuksen 2 kohdan 1 alakohdan mukaan hankkeen kesto oli 18 kuukautta 1.8.1997 alkaen.

5 Sopimuksen 4 kohdan 1 alakohdan mukaan komissio sitoutui osallistumaan rahoituksellisesti sen hankkeen moitteettomaan toteuttamiseen, jonka hyväksyttyjen kokonaiskustannusten määräksi arvioitiin 555 590 ecua, ja sen 2 alakohdan mukaan tällä rahoitusosuudella voitiin kattaa enintään 75 prosenttia kaikista hyväksytyistä kustannuksista tai tarvittaessa 100 prosenttia lisäkustannuksista 327 795 ecuun asti.

6 Sopimuksen 4 kohdan 3 alakohdan mukaan komission rahoitusosuus oli tarkoitus maksaa seuraavalla tavalla:

- aluksi suoritettava 81 949 ecun ennakko, joka oli tarkoitus maksaa kahden kuukauden kuluessa sopimuspuolten viimeisen allekirjoituksen jälkeen

- kausittaisia suorituksia, jotka oli tarkoitus maksaa kahden kuukauden määräajan kuluessa kausittaisten raporttien ja niitä vastaavien kustannusselvitysten hyväksymisestä siten, että aluksi suoritetun ennakon ja kausittaisten suoritusten kokonaissumma ei ylitä 75:tä prosenttia komission hankkeelle myöntämän rahoitusosuuden enimmäismäärästä

- rahoitusosuuden kokonaissumman loppumäärä (25 prosentin loppuosa), joka oli tarkoitus maksaa kahden kuukauden kuluessa lopullisen kertomuksen ja viimeisen jakson kustannusselvityksen hyväksymisestä.

7 Sopimuksen 4 kohdan 5 alakohdassa sovittiin, että kaikki komission hoidettavana olevat maksut suoritetaan hankkeen koordinaattorin välityksellä, jolla oli lisäksi velvollisuus siirtää välittömästi jokainen maksu sopimuspuolelle, jolle se oli osoitettu.

8 Sopimuksen 1 kohdan 4 alakohdan ja 3 kohdan 1 alakohdan mukaan ITEC on koordinoijan asemassaan komission ainoa neuvottelukumppani siltä osin kuin on kyse kaikkien sopimukseen liittyvien asiakirjojen toimittamisesta siten, että se sitoutuu myös toimittamaan jaksoittaisia selvityksiä kustannusselvitysten kanssa kerran kuudessa kuukaudessa sopimuksen täyttämisen aloittamisesta lähtien, sekä lopullisen kertomuksen kahden kuukauden kuluessa sopimuksen voimassaolon päättymisestä.

9 Sopimuksen liitteessä II olevan 4 kohdan 3 alakohdan mukaan sopimuspuolet sitoutuvat siinä tapauksessa, että hankkeelle myönnettävän rahoitusosuuden kokonaismäärä on pienempi kuin suoritettujen maksujen kokonaissumma, korvaamaan välittömästi komissiolle tämän erotuksen.

10 Sopimuksen 12 kohdan mukaan sopimuspuolet sopivat siitä, että kaikki sopimuksen, johon tämän saman kohdan mukaan sovelletaan Luxemburgin lainsäädäntöä, pätevyyttä, täyttämistä ja tulkintaa koskevat riita-asiat jätetään Euroopan yhteisöjen ensimmäisen oikeusasteen tuomioistuimen ratkaistavaksi.

11 Sopimuksen mukaisesti komissio suoritti ITECille seuraavat maksut:

- 81 949 ecua heinäkuussa 1997 aluksi suoritettavana ennakkona

- 44 778,02 ecua maaliskuussa 1998 sen jälkeen kun 20.3.1998 esitettiin kustannusselvitys 1.8.1997 ja 31.1.1998 väliseltä ajanjaksolta

- 42 554,99 ecua marraskuussa 1998 sen jälkeen kun 30.8.1998 esitettiin kustannusselvitys 1.2.1998 ja 31.7.1998 väliseltä ajanjaksolta

- 46 901,21 ecua huhtikuussa 1999 sen jälkeen kun 27.2.1999 esitettiin kustannusselvitys 1.8.1998 ja 31.1.1999 väliseltä ajanjaksolta.

12 Perustellakseen komission ensimmäiseksi suorittamaa ennakkoa ITEC esitti 24.9.1999 neljännen jaksoittaisen kertomuksen, joka koski 1.2.1999 ja 31.3.1999 välistä ajanjaksoa, jonka aikana komission vahvistaman rahoitusosuuden määrä oli 55 843,03 ecua.

13 Komissio maksoi siis ITECille 81 949 ecua aluksi suoritettavana ennakkona, vaikka tämän rahoitusosuuden määrän olisi pitänyt olla vain 55 843,03 ecua.

14 Komissio osoitti ITECille 27.10.1999 kirjeen, jossa se ilmoitti, että ITECin on palautettava summa, jonka komissio maksoi sille liikaa ja jonka suuruus on 26 105,94 ecua.

15 Tämän jälkeen komissio lähetti ITECille 15.5.2000 maksuvaatimuksen nro 3240202551, jolla se vaati 26 105,97 euron maksamista 30.6.2000 mennessä. Komissio ilmoitti kohdassa "maksuehdot", että tämän päivän jälkeen oli maksettava viivästyskorkoja Euroopan keskuspankin perusrahoitusoperaatioissaan kesäkuussa 2000 soveltaman 1,5 prosenttiyksiköllä korotetun korkokannan mukaisesti. Komissio lähetti kaksi uutta muistutusta 29.1. ja 14.5.2001.

16 ITEC lähetti komissiolle 14.12.2001 faksin, jossa se vahvisti kiinnostuksensa löytää ratkaisu tähän ongelmaan.

17 Koska ITEC ei vastannut komission vaatimukseen, komissio nosti nyt käsiteltävänä olevan kanteen.

Menettely yhteisöjen tuomioistuimessa

18 EY 238 artiklan ja Euroopan yhteisöjen ensimmäisen oikeusasteen tuomioistuimen perustamisesta 24 päivänä lokakuuta 1988 tehdyn neuvoston päätöksen 88/591/EHTY, ETY, Euratom (EYVL L 319, s. 1) mukaisesti vain yhteisöjen tuomioistuin on toimivaltainen ratkaisemaan välityslausekkeen nojalla toimielimen nostaman kanteen.

19 Komission kanne on annettu sääntöjenmukaisesti tiedoksi ITECille. Koska ITEC ei ole esittänyt vastinetta säädetyssä määräajassa, komissio on vaatinut yhteisöjen tuomioistuimelta sen työjärjestyksen 94 artiklan 1 kohdan mukaista yksipuolista tuomiota.

20 Laillisesti haastettu ITEC ei ole jättänyt työjärjestyksen 40 artiklan 1 kohdan mukaista vastinetta säädetyssä määräajassa. Yhteisöjen tuomioistuimen on siten annettava yksipuolinen tuomio. Koska kanteen tutkittavaksi ottaminen on kiistatonta, yhteisöjen tuomioistuimen on työjärjestyksen 94 artiklan 2 kohdan mukaan tarkastettava, ovatko kantajan vaatimukset ilmeisesti perusteltuja.

21 Komissio vaatii, että ITEC velvoitetaan:

- maksamaan kantajalle 29 538,01 euroa, josta pääoman osuus on 26 105,97 euroa ja 31.12.2002 erääntyneiden 5,25 prosentin korkokannan mukaan laskettujen viivästyskorkojen osuus 3 432,04 euroa

- maksamaan 3,75 euroa jokaiselta päivältä saman korkokannan mukaisena erääntyneenä korkona 31.12.2002 alkaen aina maksun täysimääräiseen suorittamiseen saakka

- maksamaan oikeudenkäyntikulut.

Ennakkomaksun yhden osan palauttaminen

22 Sopimuksen liitteessä II olevan 4 kohdan 3 alakohdan mukaan sopimuspuolet sitoutuvat siinä tapauksessa, että hankkeelle myönnettävän rahoitusosuuden kokonaismäärä on pienempi kuin suoritettujen maksujen kokonaissumma, korvaamaan välittömästi komissiolle tämän erotuksen.

23 Komission toimittamista tiedoista käy ilmi, että ITEC vastaanotti yhteensä 216 183,22 ecua ja että sen esittämien eri kustannusselvitysten mukaan komission rahoitusosuuden olisi pitänyt olla kokonaisuudessaan vain 190 077,25 ecua.

24 Näin ollen komission vaatimukset on hyväksyttävä siltä osin kuin on kyse liikaa maksettujen 62 105,97 ecun palauttamisesta.

Korot

25 Komissio täsmensi ITECille lähettämässään maksuvaatimuksessa, että maksu oli suoritettava 30.6.2000 mennessä ja että viivästyskorot kertyisivät tämän päivän jälkeen Euroopan keskuspankin perusrahoitusoperaatioissaan kesäkuussa 2000 soveltaman, 1,5 prosenttiyksiköllä korotetun korkokannan mukaisesti.

26 On kuitenkin todettava, että sopimuksen liitteessä II olevan 4 kohdan 3 alakohdassa ei todeta, että komission ITECille liikaa maksamat summat olisi palautettava viivästyskorkoineen.

27 Koska sopimuksessa ei sovita koroista ja koska sopimukseen sovelletaan Luxemburgin lainsäädäntöä, on näin ollen sovellettava Luxemburgin code civilen (siviililaki) 1153 §:ää, jonka mukaan "tietyn summan maksamista koskevan velvoitteen täyttämisen viivästymisen vuoksi syntyneen vahingon korvaamiseksi on aina maksettava pelkästään laillisen korkokannan mukainen korko; - - . Nämä vahingonkorvaukset on maksettava ilman, että velkojan on esitettävä näyttöä tappioista. Vahingonkorvaukset erääntyvät vasta maksukehotuksessa määrättynä päivänä, lukuun ottamatta tapauksia, joissa ne lain mukaan erääntyvät sellaisenaan - - ".

28 Koska komissio esitti ITECille toimimisvaatimuksen, se voi perustellusti vaatia Luxemburgin laillisen korkokannan mukaisia viivästyskorkoja 30.6.2000 alkaen.

29 Vuoden 2000 lailliseksi korkokannaksi on vahvistettu 5 prosenttia 21.1.2000 annetussa suurherttuan asetuksessa (Mémorial A 2000, s. 282). Tätä korkokantaa muutettiin 22.12.2000 annetulla suurherttuan asetuksella (Mémorial A 2000, s. 3290), jossa sen suuruudeksi vuodeksi 2001 vahvistettiin 5,75 prosenttia. Siltä osin kuin on kyse vuosista 2002 ja 2003, 21.1.2002 ja 24.1.2003 annetuilla suurherttuan asetuksilla (Mémorial A 2002, s. 225, ja A 2003, s. 380) tämän korkokannan suuruudeksi vahvistettiin 5 prosenttia.

30 Tietyistä euron käyttöön ottamiseen liittyvistä säännöksistä 17 päivänä kesäkuuta 1997 annetun neuvoston asetuksen (EY) N:o 1103/97 (EYVL L 162, s. 1) 2 artiklan 1 kohdan mukaan viittaus ecuun korvataan viittauksella euroon siten, että yksi ecu vastaa yhtä euroa.

31 Näin ollen ITEC on velvoitettava maksamaan komissiolle 26 105,97 euroa, johon lisätään Luxemburgin laillisen korkokannan mukainen viivästyskorko, joka lasketaan 21.1. ja 22.12.2000, 21.1.2002 ja 24.1.2003 annettujen suurherttuan asetusten säännösten mukaisesti siihen saakka, kunnes velka maksetaan kokonaisuudessaan.

Päätökset oikeudenkäyntikuluista

Oikeudenkäyntikulut

32 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut oikeudenkäyntikulujen korvaamista ja ITEC on hävinnyt asian, viimeksi mainittu on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (kolmas jaosto)

on antanut seuraavan tuomiolauselman:

1) Instituto Tecnológico para a Europa Comunitária (ITEC) velvoitetaan maksamaan Euroopan yhteisöjen komissiolle 26 105,97 euroa, johon lisätään Luxemburgin laillisen korkokannan mukainen viivästyskorko, joka lasketaan 21.1. ja 22.12.2000, 21.1.2002 ja 24.1.2003 annettujen suurherttuan asetusten säännösten mukaisesti siihen saakka, kunnes velka maksetaan kokonaisuudessaan.

2) Instituto Tecnológico para a Europa Comunitária (ITEC) velvoitetaan korvaamaan oikeudenkäyntikulut.